भबानिपुर , 5 नभेम्बर : दुलाराय बाथौ महासभानि बान्जायनायाव बुधबारखालि सालबारियाव सालबारि बियाबनि इउपिपिएल दोलोनि बिजाथि बिनद मुसाहारिनि हेफाजाबाव मोनसे गुवार सावरायनाय मेलआ जोबनानै थाङो । दुलाराय बाथौ महासभानि दैदेनगिरि पद्मधर बसुमतारिनि मासि सामलायनायाव जानाय बे गोनां मेलआव दुलाराय बाथौ महासभा , एबसुनि सालबारि दख'रा आफादनि दैदेनगिरिजों लोगोसे माखासे लिरगिरि , थुनलाइगिरि , देंखोगिरि , समाज सिबियारिफोरा बाहागो लायो । मेलआव इउपिपिएल दोलोनि सालबारि बियाबनि बिजाथि बिनद मुसाहारिया गावनि बिबुंथियाव बुङोदि , बिटिआरआव दासान्दि मोनसे हाथियार उदां समाज सोर्जिनो हादों । बे बिथिङाव इउपिपिएल दोलो , एबसुजों लोगोसे राइजो - राजाफोराबो जर'खा बिहोमा होदों । फैगौ सानफोराव बिटिआरआव मोनसे गेनाखान्थि उदां , गोग्गो समाज सोर्जिनायनि थाखाय इउपिपिएल दोलोआ सिगांग्रो बिबान लानांगोन । फैगौ सानाव बिटिआरआव मोनसे गोख्रों सरकार दाफुंनांगोन । लोगोसे गोग्गो समाज दाफुंनायनि बिथिङाव साफ्रोमबो मेलेमजिबि सांग्रां सुबुंफोर आरो गुबुन गुबुन हान्जा आफादजों लोगोसे राइजो - राजाफोरा इउपिपिएल दोलोनि जानानै आबुं हेफाजाब होनो थाखाय आवगायबोनांगौ । बिनद मुसाहारिया गावनि बिबुंथियाव बिटिआरआव मोनसे गोग्गो सरकार दाफुंनायजों आबुं हेफाजाब होनाय साफ्रोमबो मेलेमजिबि सांग्रां सुबुं आरो हान्जा आफादखौ बिबान लानो थाखाय फोसावो । मेलआव दुलाराय बाथौ महासभानि मिरु आफादगिरि हलिराम मुसाहारि , लेङाइ आफादगिरि महन स्वर्गियारी , गाहाय नेहाथारि बसन्त स्वर्गियारी , बोसोनगिरि निलकान्त बर'जों लोगोसे माखासे गागि सुबुंफोराबो बिबुंथि लाखियो । मख'नो गोनांदि , बे खेबनि बिटिसि परिषद बिसायख'थियाव दुलाराय बाथौ महासभाया इउपिपिएल दोलोखौ आबुं हेफाजाब होगोन होन्नानै मिथिहोयो । 
सालबारियाव इउपिपिएलनि हेफाजाबाव बाथौ महासभानि सावराय जथुम